Juryprøven er over: - Mer følelser, Carl Espen
Norges Eurovision-håp har hatt to generalprøver onsdag, før det hele braker løs med semifinale torsdag. Ved 21.30-tiden onsdag var han ferdig med sin andre generalprøve, som også er den juryen bruker til å gi sine stemmer. Jurystemmene teller 50 prosent i morgen, de andre 50 prosentene er seernes stemmer. - Mer følelser, Carl Espen. Han har det nesten døde blikket gjennom hele første minuttet av låten. Så ser han i kameraet uten nesten å vise noe følelser. Carl Espen må ikke vise mindre følelser enn i kveld, for da er det kjørt, skriver Aftonbladets Torbjørn Ek i sin blogg. Selv var Carl Espen fornøyd med innsatsen etter andre generalprøve. - Nå var det mange brikker som falt på plass - FOR et kick! Jubelen fra publikum og i tillegg vite at NÅ gjelder det, ga meg et ekstra gir i kveld som jeg visste jeg hadde i meg. Og nå fikk jeg endelig vist det. - Dette føltes veldig bra, og det er en fantastisk følelse å kunne gå av scenen og være fornøyd. I tillegg så var det utrolig stort å kunne si «Thank you, Europe!» til et jublende publikum da jeg var ferdig, sier Carl Espen via sine pressekontakter i NRK. Dette sa han etter den første prøven: - Jeg syns det gikk dritbra. Det var veldig gøy å stå der inne med publikum i salen. Det er forskjellig hver gang. Jeg gleder meg bare mer og mer, sier Carl Espen selv - I kveld skal jurystemmene deles ut. Hvordan skal du prikke inn formen? - Jeg skal bare slappe av frem til det, sier Carl Espen selv etter prøven. Han var ikke enig kritikken fra Aftonbladets MGP-ekspert, Tobbe Ek, som skriver på sin Schlagerblogg at han syntes Carl Espen så trøtt ut på scenen. - Nei, det var jeg ikke. Men det er lange dager, sier han. - Får du nok søvn? - Ja, jeg legger meg rundt midnatt, og sover til åtte-ni hver morgen, sier han. Josefin Winther er Carl Espens kusine og står bak låten «Silent Storm». Hun var svært imponert over Norges GP-håp etter den siste generalprøven. - Carl Espen har vært artist i fire måneder. Nå er han med i verdens største musikk-konkurranse. Den læringskurven har vært bratt. Men han har taklet det bra, sier hun. Kveldens andre generalprøve er den juryen bruker til å gi sine stemmer, så den teller faktisk 50 prosent for det norske håpet. Til tross for at han har falt på favorittlistene, leverte han varene i sin første prøve nå på onsdag. I hvert fall om vi skal tro president i Grand Prix-klubben Morten Thomassen. - Man hørte han holdt igjen stemmen, men det er bevisst, for denne generalprøven teller ingenting. Men han nailer det, ser i kamera og er utrolig bra. Ingen feiltrinn, sier han. Han har sett alle prøvene til vestlendingen, og er imponert over utviklingen. - Han blir bare bedre og bedre, sier han. Thomassen får støtte av Aftonbladets MGP-ekspert og musikkanmelder Markus Larsson. Han mener Carl Espen var bra. - Det er en helt okey ballade, fint framført. Jeg tenker Norge er smarte som holder det helt enkelt. Det er han, stemmen og melodien. Det er mulig noen land vil synes det er kjedelig, sier han. Tidligere i dag fortalte Carl Espen til VG at han kjenner på presset før semifinalen. - Jeg synes det er veldig gøy å stå på den scenen, men selvfølgelig er det et visst press og forventninger fra Norge om at jeg skal gjøre det bra. Det tar jeg veldig seriøst, sa han.
Carl Espen Thorbjørnsen (31) er ferdig med sin andre generalprøve, og blir bedt om å vise mer følelser av svensk ekspert.